text: Anna af Brandenburg
  
  publiceret: 2023-04-09 20:49:36+02:00
  Anna af Brandenburg var hertuginde af Slesvig-Holsten-Gottorp. Hun var gift med hertug Frederik, den senere kong Frederik 1. af Danmark, men døde før Frederiks tronbestigelse.
  Anna af Brandenburg var den ældste datter af kurfyrste Johann Cicero af Brandenburg og Margarete af Sachsen. Hun var gift med hertug Frederik af Slesvig-Holsten-Gottorp. Parret havde to børn: Dorothea af Danmark og den senere kong Christian 3.
  Ægteskabsforhandlingerne mellem hertug Frederik og Anna af Brandenburgs brødre Joachim og Albrecht af Brandenburg fandt sted i år 1500.
  Joachim og Albrecht agerede i stedet for deres far, som allerede var død i 1499. Brødrene sikrede Anna med en medgift på 10.000 rhinske gylden, smykker og andet udstyr. Samtidig blev det fastlagt, at livgedinget, en slags enkepension, årligt omfattede 2.000 rhinske gylden. Indtægterne skulle komme fra Kiel Slot, amt og by, fra Neumünster samt toldindtægterne fra Gottorp. Kiel Slot blev valgt som enkesæde. Ægteskabsforbindelsen krævede en pavelig dispensation, fordi ægteparret var nært beslægtet. Hertug Frederiks mor, Dorothea af Brandenburg, var Annas fars kusine.
  Grundet Anna af Brandenburgs unge alder fandt brylluppet sted to år senere. Som 15-årig blev hun den 10. april 1502 i Stendal gift med hertug Frederik. Det var et dobbeltbryllup, hvor Annas bror Joachim af Brandenburg giftede sig samme dag med hertug Frederiks niece Elisabeth af Brandenburg. Oprindeligt skulle brylluppet have fundet sted i Berlin, men på grund af pesten blev festlighederne i stedet holdt i Stendal.
  Efter brylluppet rejste parret til deres residens Gottorp Slot og ankom til slottet den 28. april 1502. Samme sommer tog Anna af Brandenburg på en rundrejse til bl.a. Ribe, Tønder, Haderslev, Rendsborg og Lübeck. Som mange adelige kvinder blev Anna meget svækket af sine graviditeter og var hyppigt syg i de efterfølgende år. I 1512 fik hun det meget dårligt, og familien frygtede, at hertuginden ville dø.
  Anna af Brandenburg døde den 3. maj 1514 i Kiel som følge af sygdom under en graviditet. Hun blev kun 26 år gammel.
  Anna blev bisat i Bordesholm Klosterkirke, hvor en kenotaf af bronze stadig minder om hertuginden. Efter Anna af Brandenburgs død lod hertug Frederik derudover opføre en altertavle af billedskæreren Hans Brüggemann i samme kirke. Altertavlen blev sidenhen overført til Slesvig Domkirke.